钦定古今图书集成/历象汇编/岁功典/第068卷 > 《本草纲目》 > 药方
## 钦定古今图书集成/历象汇编/岁功典/第068卷 > 《本草纲目》 > 药方

七月十五日，取紫色浮萍，晒干为细末，炼蜜和丸弹
子大。每服一粒，以豆淋酒化下。治左瘫右痪，三十六
种风，偏正头风，口眼㖞斜，大风癞风，一切无名风及
脚气，并打扑伤折，及胎孕有伤，服过百粒，即为全人。
此方后人名“紫萍一粒丹。”

### 中元

七月十五，谓之中元。《大藏经》云：“目连以母生饿鬼中，
佛令作盂兰盆，以奇果素食置盘中供佛，而后母得
食。”《梦华录》云：“中元先数日，市井卖冥器，靴鞋、帽带、彩
衣之属，以竹斫成三脚，高三五尺，织灯窝之状，谓之
盂兰盆，挂冥钱衣服，备素食以供养先祖。城外有坟，
即往拜埽。禁中亦出车马诣坟，本院官给祠部，令僧”
设大会，焚钱山，祭阵亡军士。设“孤魂道场。”今时亦然。